กรมบัญชีกลาง แนะแนวทางผู้ที่สนใจเข้าร่วมมาตรการส่งเสริมการท่องเที่ยวในประเทศ "ชิม ช้อป ใช้"
นางสาววิลาวัลย์ พญาน้อย รองอธิบดีกรมบัญชีกลาง เปิดเผยถึงแนวทางการดำเนินมาตรการมาตรการส่งเสริมการท่องเที่ยวในประเทศ “ชิมช้อปใช้” ซึ่งเป็นหนึ่งในมาตรการกระตุ้นเศรษฐกิจ ปี 2562 ของรัฐบาล ว่า โครงการดังกล่าวเป็นการส่งเสริมการท่องเที่ยวในประเทศ และสนับสนุนการใช้จ่ายผ่านระบบการชำระเงินทางอิเล็กทรอนิกส์โดยภาครัฐ เพื่อกระตุ้นการจับจ่ายใช้สอยภาคการท่องเที่ยวกลับมาคึกคักอีกครั้ง         โดยประชาชนที่สนใจเข้าร่วมมาตรการต้องมีอายุ 18 ปีบริบูรณ์ขึ้นไปในวันลงทะเบียน ตั้งเวลา 00.01 น. ของ วันที่ 23 กันยายน – วันที่ 15 พฤศจิกายนนี้ และต้องมีโทรศัพท์สมาร์ทโฟนสามารถใช้เครือข่ายผ่านระบบอินเทอร์เน็ตได้ จากนั้นให้ลงทะเบียนผ่านเว็บไซต์ www.ชิมช้อปใช้.com เมื่อผู้ที่ผ่านการลงทะเบียนจะได้รับการแจ้งเตือนผ่านระบบ SMS ภายในระยะเวลา 3 วัน เพื่อโหลดแอปพลิเคชัน“เป๋าตัง”         จากนั้นจะได้รับสิทธิ์ประโยชน์ 2 ส่วนคือ รัฐบาลสนับสนุนวงเงินจำนวน 1,000 บาทต่อคน เพื่อเป็นสิทธิในการซื้อสินค้าและบริการจากผู้ประกอบการที่เข้าร่วมมาตรการที่กรมบัญชีกลางได้เปิดรับลงทะเบียนไปแล้วก่อนหน้านี้ทั่วประเทศ โดยไม่สามารถถอนเป็นเงินสดได้ และส่วนที่ 2 หากผู้ลงทะเบียนเติมเงินเพิ่มเติมเพื่อใช้จ่ายค่าอาหารและเครื่องดื่ม ค่าที่พัก หรือค่าสินค้าท้องถิ่น จากผู้ประกอบการที่เข้าร่วมมาตรการ ยกเว้นสินค้าและน้ำมันในสถานีบริการน้ำมัน ภายในระยะเวลา 14 วันนับจากได้รับการแจ้งเตือนหลังลงทะเบียน รัฐบาลจะสนับสนุนวงเงินชดเชยเป็นจำนวนเท่ากับร้อยละ 15 ของยอดชำระเงินที่จ่ายจริง แต่ไม่เกิน 4,500 บาทต่อคน วงเงินใช้จ่ายไม่เกิน 30,000 บาทต่อคน เพื่อเป็นการกระจายรายได้สู่ชุมชน ทั้งนี้ในการซื้อสินค้าและบริการดังกล่าวจะต้องเป็นการใช้จ่ายเพื่อการท่องเที่ยวผ่านแอปพลิเคชัน “เป๋าตัง” เพื่อซื้อสินค้าและบริการจาก ผู้ประกอบการ ที่รับชำระเงินด้วยแอปพลิเคชัน “ถุงเงิน” ที่ลงทะเบียนจากกรมบัญชีกลางแล้วเท่านั้น         อย่างไรก็ตาม มาตรการดังกล่าวผู้ถือบัตรสวัสดิการแห่งรัฐก็สามารถใช้สิทธิได้ ตามมติคณะรัฐมนตรีอนุมัติ รัฐบาลกำหนดจำนวนผู้เข้าร่วมมาตรการดังกล่าวที่ 10 ล้านคนหรือตั้งเป้าลงทะเบียนวันละ 1 คน เมื่อครบจำนวนที่ลงทะเบียนระบบรับลงทะเบียนจะตัดระบบโดยอัตโนมัติ